Last.fm

Last.fm הוא אתר שמספק רדיו אינטרנטי ורשת חברתית מקוונת, שעיקרה עיסוק במוזיקה. האתר הוקם בשנת 2002 ומשרדיו הראשיים נמצאים בלונדון שבממלכה המאוחדת. בדומה לשירותי מוזיקה מקוונים אחרים, כגון פנדורה, האתר מספק המלצות מוזיקה המבוססות על טעמו האישי של הגולש. ייחודו בכך שהוא מאפשר בניית פרופיל האזנות ייחודי לכל משתמש, המאפשר למערכת לקלוע לטעמו באופן "מדויק" יותר. בין היתר, יכולים המשתמשים לבנות רשימות השמעה אישיות, להאזין לתחנות רדיו המבוססות על סגנון מסוים, לצפות ולערוך דפי מידע ולחלוק את טעמם המוזיקלי עם גולשים נוספים. כמו כן, האתר מספק סטטיסטיקות האזנה אישיות וגלובליות, המתעדכנות באופן תדיר.

בעבר, שירות הרדיו האינטרנטי של Last.fm ניתן בצורה חינמית, והאתר כלל אפשרות לשדרוג השירות במינוי בתשלום. החל מאפריל 2009, לא ניתן להזרים (stream) מדיה באתר, אלא בהרשמה בתשלום חודשי (3$ לחודש), זאת עקב סוגיית תשלום התמלוגים לאמנים ולחברות התקליטים. השינוי לא תקף כיום בארצות הברית, מדינות הממלכה המאוחדת ובגרמניה, בהן אין מניעה להפעיל רדיו אינטרנטי מבוסס פרסומות. לכל גולש מוצעת "תקופת ניסיון", במהלכה ניתן להזרים עד 30 שירים בחינם.

האתר הציע בעבר שירות הזרמת רדיו, אשר הופסק ב-28 באפריל 2014. היכולת לגשת לקטלוג הגדול של המוזיקה המאוחסנת באתר הוסרה לאחר מכן לחלוטין, והוחלפה בקישורים ליוטיוב וספוטיפיי היכן שזמין.

נכון ל-2009, לאתר יותר מ-30 מיליון משתמשים מכ-200 מדינות מסביב לעולם. ב-30 במאי 2007 נרכש האתר על ידי CBS Interactive בעבור כ־140 מיליון פאונד (כ-280 מיליון דולר).

קישורים חיצוניים

אתרי מוזיקה
אתרים מבוססי תוכן משתמש
אתרי אינטרנט שהושקו ב-2002
רדיו אינטרנט